作者:蘇頲
標題:奉和聖制至長春宮登樓望稼穡之作
內容:帝跡奚其遠，皇符之所崇。敬時堯務作，盡力禹稱功。赫赫惟元後，經營自左馮。變蕪粳稻實，流惡水泉通。國阜猶前豹，人疲詎昔熊。黃圖巡沃野，清吹入離宮。是閱京坻富，仍觀都邑雄。憑軒一何綺，積溜寫晴空。禮節家安外，和平俗在中。見龍垂渭北，辭雁指河東。睿思方居鎬，宸遊若飲豐。寧誇子雲從，只為獵扶風。